Foto: Matej Družnik/Delo/Cropix

"OVO nisu prosvjedi ovo je pobuna, općenarodni ustanak", tako se na društvenim mrežama u Sloveniji najavljuje večerašnja runda prosjeda u najvećim slovenskim gradovima Ljubljani, Mariboru, Ptuju, Celju...

Prosvjedi u Sloveniji trebali bi se održavati povremeno, a "veliko finale" najavljuje se za 21. prosinca kada bi u najmasovnijim prosvjedima u toj zemlji narod trebao izraziti nezadovljstvo političkim elitama u toj zemlji koje vladaju od samostalnosti te zemlje.

Prosvjedi su prošlog mjeseca krenuli iz Maribora gdje su se građani pobunili protiv korumpiranog gradonačelnika Franca Kanglera, no prosvjedi su se ubrzo proširili na cijelu zemlju i postali su izraz nezadovoljstva socijalno-ekonomskom situacijom te nedostatkom borbe protiv korupcije.

"Iznesimo ga van!", moto je "treće mariborske pobune" koja će se održati večeras. Naravno onaj koji treba letjeti van je gradonačelnik Kangler, kojem su do sada u prosvjedima izvikivali "gotov je".

Dnevnik Delo piše danas kako je sasvim izgledno kako bi Kangler mogao danas podnijeti ostavku.

Tekst se nastavlja ispod oglasa

"Neka ovo bude prosvjed na miran način jer jedino tako možemo izraziti nezadovoljstvo lokalnim i državnim političarima", stoji u pozivu na večerašnje prosvjede.

"Sada svi pozivaju na mirne prosvjede, ali uvijek je neka grupa ljudi koja te mirne prosvjede pretvori u jako neodobravanje ostalih prosvjednika u neko nasilje. Tako da mislim da će se vjerojatno to sve još događati. Sada će biti više ljudi jer su čak i za danas zakazani prosvjedi u Mariboru, Ljubljani i Celju, tri najjača slovenska grada gdje će sigurno biti dosta ljudi i vidjet ćemo kako će se to završiti. Vjerojatno će biti neko nasilje", smatra novinar Andrej Vodušek, sa slovenskog Radija 1.

Ljubljana se sprema za dva prosvjeda

U Ljubljani su također užurbane pripreme za čak dva prosvjeda. Prva će skupina tražiti odlazak njihova gradonačelnika Zorana Jankovića dok će druga skupina ići protiv svi političkih elita. Oni će se okupiti na Kongresnom trgu, u blizini slovenskog parlamenta.

Svi organizatori prosvjeda pozivaju na miran izraz nezadovoljstva te želju da se ne ponove krvavi prosvjedi krajem prošlog tjedna.

Podsjetimo, u petak se u Ljubljani na Kongresnom trgu okupilo oko 12.000 ljudi s ružama u rukama. No, mirni prosvjed ubrzo je eskalirao. U sukobima prosvjednika i policije ukupno je ozlijeđeno 26 osoba - 15 policajaca i 11 prosvjednika. Šestero je teže ozlijeđeno, među kojima je četvero policajca pogođenih granitnim kockama.